Lars-Gunnar Wigemark inħatar bħala Kap tal-Missjoni tal-Unjoni Ewropea għall-Istat tad-Dritt fil-Kosovo (EULEX KOSOVO) b'mandat mill-1 ta' Diċembru 2019 sal-14 ta' Ġunju 2020. Wigemark, ta' nazzjonalità Żvediża, preċedentement kien Kap tad-Delegazzjoni tal-UE għall-Bożnija-Ħerzegovina u Rappreżentant Speċjali tal-UE għall-Bożnija-Ħerzegovina, u Kap tad-Delegazzjoni tal-Unjoni Ewropea għall-Pakistan. Bħala Kap tal-Missjoni ġdid tal-EULEX Kosovo, huwa ser ikun responsabbli li jiżgura l-appoġġ tal-UE għall-istituzzjonijiet rilevanti tal-istat tad-dritt fil-Kosovo fi triqthom lejn żieda fl-effettività, is-sostenibbiltà, il-multietniċità u l-obbligu ta' rendikont, ħielsa minn indħil politiku u f'konformità sħiħa mal-aħjar prattiki tal-UE. L-EULEX Kosovo tnediet fl-2008 bħala l-akbar missjoni ċivili taħt il-Politika ta' Sigurtà u ta' Difiża Komuni tal-Unjoni Ewropea. Il-missjoni ġenerali tal-EULEX hija li tassisti lill-awtoritajiet tal-Kosovo fl-istabbiliment ta' istituzzjonijiet sostenibbli u indipendenti tal-istat tad-dritt, b'enfasi fuq l-oqsma tal-pulizija, tal-ġudikatura u tad-dwana u permezz ta' pilastri tal-monitoraġġ u tal-operazzjonijiet. Id-deċiżjoni ġiet adottata mill-Kumitat Politiku u ta' Sigurtà fit-28 ta' Novembru 2019. EULEX Kosovo: rwol ġdid għall-missjoni tal-UE għall-istat tad-dritt (stqarrija għall-istampa 08.06.18) Is-sit web ta' EULEX Kosovo